Margot Torp (S), 2001-05-17:
Tak til de to ministre for to gode redegørelser.
Det er rart at se, at der rent faktisk sker en hel masse både herhjemme og på den internationale arena.
Det erkendes fra alle sider, at midtvejskonferencen i New York, som denne her forespørgsel handler om, kun kom nogle få skridt videre end udgangspunktet fra Beijing i 1995 og kun med nød og næppe undgik egentlige forringelser på visse områder, fordi stærkt religiøse, nærmest fundamentalistiske kræfter formåede at vanskeliggøre forhandlingerne i ekstrem grad.
Så meget mere nødvendigt er det at få virkeliggjort de vedtagelser, der reelt ligger fra både Beijing og New York.
På det nationale plan er der virkelig sket meget de senere år
med hele omstruktureringen af ligestillingsarbejdet, som jeg tror i stigende grad vil slå igennem herhjemme i takt med, at mainstreamingtanken om at indtænke kønsperspektivet i al offentlig planlægning og forvaltning for alvor slår igennem.
I Socialdemokratiet venter vi os meget af det tværministerielle arbejde, der er sat i gang for at sikre, at ministerierne kommer i gang med at nyde godt af hinandens erfaringer.
Jeg har været inde på hjemmesiden og studeret de to konkrete projekter, der er sat i søen af henholdsvis Elektricitetsrådet og Personalestyrelsen.
Meget konkrete projekter, der viser bredden i mainstreamingideens formåen og præsterer en god begyndelse.
Faktisk kender jeg til et meget interessant mainstreamingprojekt i AF, som faktisk var på dagsordenen i går, og som fortjener en plads på hjemmesiden, fordi man her har udviklet nogle metoder, der betyder, at AF fremover i højere grad kan formidle job, der ikke er så bundet på kønnet.
Bortset fra det har vi lært noget af miljøfolket.
Uden klare mål, velvalgte indikatorer, en løbende overvågning og evaluering kan det blive svært at opnå ordentlige resultater i et fornuftigt tempo.
Derfor er det godt, at Danmark ved Beijing har tilsluttet sig, at ligestillingsarbejdet funderes på disse elementer.
Det er ikke nogen nem øvelse.
Der vil være brug for at lave forsøg og høste erfaringer, men så er vi heller ikke i tvivl om, at det er nogle elementer, som vil blive rigtig gode værktøjer til forandring i både den offentlige planlægning og forvaltning.
Det magre resultat, som kom ud af New York sidste år, taler også for at rette blikket mod det forberedende arbejde, vi deltog i i ECE.
Her arbejdede vi også for at tilslutte os de ovennævnte metoder, ligesom vi tilsluttede os, at bekæmpelse af handel med kvinder skal tage et helhedsbredt udgangspunkt, der omfatter både retspolitiske elementer og de bagvedliggende sociale, økonomiske og politiske årsager til problemet.
Det lader sig ikke på 5 minutter gøre at fremhæve de mange forskellige indsatser, regeringen allerede har iværksat, både her i landet og internationalt, og heller slet ikke de ønsker, mit parti har for den fremtidige udvikling.
Ud over de allerede nævnte vil jeg prioritere nogle enkelte ting, som ligger Socialdemokratiet meget på sinde.
Udviklingsministeren har allerede beskrevet en flot række af ting, som foregår i hendes regi.
Vi ser med stor alvor på hiv/aids-udvikingen i verden og værdsætter, at udviklingsministeren vil arbejde for at sætte fokus på kvindernes særlige problemer på FN-konferencen om hiv/aids, der løber af stabelen i juni.
Helt unge kvinder løber i en del udviklingslande en særlig risiko for at blive smittet, fordi de regnes for mere sikre at have sex med.
Der er virkelig behov for, at der sættes køn og kvinder på dagsordenen her.
Når kvinder smittes og dør, har de ofte født smittede børn, som vil vokse op som forældreløse.
Det er godt, at regeringen har sat fokus på kønsaspektet i bistandssamarbejdet generelt og især i samarbejdet med Verdensbanken.
Men det er i stigende grad indlysende nødvendigt også at tænke kønsperspektivet ind i den nationale og globale miljøpolitik.
De mange kemikalier, vi gennem de sidste 50 år har spredt ud i vores fælles miljø, har en stadig mere tydelig indflydelse på menneskers udvikling og helbred, men stofferne virker ikke ens på kvinder og mænd.
Der må forskes mere her og sættes massivt ind bl.a. for at beskytte mænds og kvinders reproduktive evner.
De er begyndt at fylde
uforholdsmæssigt meget på vore krisecentre.
Det er vigtigt at sikre kvinderne fra etniske minoriteter styrke og mod til at lade sig integrere i det danske samfund, og derfor er det godt, at ligestillingsministeren ofrer disse kvinders problemer stor opmærksomhed.
I Socialdemokratiet håber vi på, at der fortsat vil være opbakning til de ngo'er, der vil gøre et stort frivilligt arbejde for, at danske og etniske kvinder lærer hinanden at kende til gensidig inspiration og styrke.
På vegne af Socialdemokratiet, Venstre, Det Konservative Folkeparti, Socialistisk Folkeparti, Centrum-Demokraterne, Det Radikale Venstre, Enhedslisten og Kristeligt Folkeparti vil jeg gerne fremsætte følgende: Forslag til vedtagelse
»Folketinget tager ministrenes besvarelser til efterretning og opfordrer regeringen til - at fortsætte og styrke arbejdet med at realisere ligestillingsbestræbelserne i slutdokumenterne fra Beijingkonferencen og FN's særlige generalforsamling i New York i 2000 nationalt og internationalt.